**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL NUOMOS MOKESČIO UŽ VALSTYBINĘ ŽEMĘ TARIFŲ NUSTATYMO**

2023 m. birželio 22 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 29 punktu, Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio ir žemės nuomos mokesčio priedo už valstybinę žemę“ 1.3, 1.4 ir 1.6 papunkčiais, Lietuvos Respublikos Vyriausybės 2003 m. lapkričio 10 d. nutarimo Nr. 1387 „Dėl žemės nuomos mokesčio už valstybinės žemės sklypų naudojimą“ 2 ir 3 punktais, Lietuvos Respublikos Vyriausybės 1999 m. vasario 24 d. nutarimu Nr. 205 „Dėl Žemės įvertinimo tvarkos“, Plungės rajono savivaldybės taryba nusprendžia:

1. Nustatyti nuomos mokesčio už valstybinę žemę, išnuomotą be aukciono, tarifus valstybinės žemės sklypams, suteiktiems teisės aktų nustatyta tvarka arba kuriais naudotis leista žemę administruojančių institucijų sprendimais, tačiau šių žemės sklypų nuomos sutartys nesudarytos, valstybinės žemės nuomos sutartims, kurioms žemės nuomos mokestis skaičiuojamas nuo žemės sklypo vertės, apskaičiuotos pagal einamųjų metų sausio 1 d. taikytus žemės verčių žemėlapius:

1.1. žemės ūkio paskirties žemei – 0,9 procento;

1.2. gyvenamųjų teritorijų žemei kaimo vietovėje – 0,6 procento;

1.3. mažaaukščių ir individualių gyvenamųjų namų žemei Plungės mieste – 0,6 procento;

1.4. daugiabučių namų bendrijų žemei – 0,6 procento;

1.5. garažų savininkų bendrijų naudojamai žemei – 0,7 procento;

1.6. komercinės paskirties objektų teritorijoms ir kitai žemei – 1,1 procento;

1.7. pramonės ir sandėliavimo objektų teritorijoms – 1,1 procento.

2. Apleistų ne žemės ūkio paskirties sklypams Plungės rajone nustatymo komisijos teikimu, taikyti 4 procentų žemės vertės tarifą, neatsižvelgiant į šio sprendimo 1 punkte nustatytus tarifus.

3. Pripažinti netekusiu galios Plungės rajono savivaldybės tarybos 2020 m. gegužės 28 d. sprendimą Nr. T1-113 „Dėl nuomos mokesčio už valstybinę žemę tarifų ir mokėjimo termino nustatymo“.

4. Paskelbti informaciją apie šį sprendimą Plungės rajono savivaldybės interneto svetainėje [www.plunge.lt](http://www.plunge.lt).

Savivaldybės meras

SUDERINTA:

Savivaldybės meras Audrius Klišonis

Protokolo skyriaus vedėja, laikinai einanti administracijos direktoriaus pareigas Jovita Šumskienė

Savivaldybės tarybos posėdžių sekretorė Irmantė Kurmienė

Finansų ir biudžeto skyriaus vedėjos pavaduotoja Margarita Tamošauskienė

Juridinio ir personalo administravimo skyriaus patarėja Donata Norvaišienė

Protokolo skyriaus kalbos tvarkytoja Simona Grigalauskaitė

Švietimo ir sporto skyriaus vedėjas Gintautas Rimeikis

Sprendimo projektą rengė Finansų ir biudžeto vyr. specialistė Lina Luotienė

**FINANSŲ IR BIUDŽETO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL NUOMOS MOKESČIO UŽ VALSTYBINĘ ŽEMĘ TARIFŲ NUSTATYMO“** |
| 2023 m. birželio 1 d.  Plungė |

**1. Parengto sprendimo projekto tikslai, uždaviniai.**

Sprendimo projekto tikslas – nustatyti Plungės rajono savivaldybės teritorijoje valstybinės žemės nuomos mokesčio tarifų dydžius 2023 metams.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Vadovaujantis Lietuvos Respublikos Vyriausybės 2002 m. lapkričio 19 d. nutarimo Nr. 1798 „Dėl nuomos mokesčio ir žemės nuomos mokesčio priedo už valstybinę žemę“ ir 2003 m. lapkričio 10 d. nutarimo Nr. 1387 „Dėl žemės nuomos mokesčio už valstybinės žemės sklypų naudojimą“ (toliau – nutarimai) nuostatomis, savivaldybių tarybos, kurių teritorijoje yra išnuomoti ar naudojami valstybinės žemės sklypai, nustato konkrečius žemės nuomos mokesčio tarifus.

Vadovaujantis nutarimų nuostatomis, sprendimo projekte nuomojant valstybinę žemę ne aukciono būdu siūloma nustatyti valstybinės žemės nuomos mokesčio tarifų dydžius intervale nuo 0,1 iki 4 procentų.

**3. Kodėl būtina priimti sprendimą, kokių pozityvių rezultatų laukiama.**

Sprendimo projektu siekiama užtikrinti 2023 m. biudžeto pajamų plano vykdymą, laiku apskaičiuoti žemės nuomos mokestį ir pateikti suformuotas deklaracijas mokesčio mokėtojams, kad mokėtojai galėtų iki nutarimuose nustatyto termino, t. y. iki kalendorinių metų lapkričio 15 dienos, sumokėti mokestį.

**4. Lėšų poreikis ir finansavimo šaltiniai.**

Sprendimui įgyvendinti papildomų lėšų nereikės.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Nutarimuose nustatyta, kad valstybinės žemės nuomos mokesčio tarifas negali būti mažesnis kaip 0,1 ir ne didesnis kaip 4 procentai žemės vertės.

Pagal Lietuvos Respublikos Vyriausybės 1999 m. vasario 24 d. nutarimo Nr. 205 „Dėl Žemės įvertinimo tvarkos“ 5.8 papunktį, nuo 2009 m. sausio 1 d. be aukciono išnuomojamų valstybinės žemės sklypų (išskyrus atvejus, kai išnuomojamų be aukciono valstybinės žemės sklypų vertės apskaičiavimą reglamentuoja kiti teisės aktai) ir valstybinės žemės sklypų, suteiktų teisės aktų nustatyta tvarka arba kuriais naudotis leista žemę administruojančių institucijų sprendimais, tačiau šių žemės sklypų nuomos sutartys nesudarytos, vertė apskaičiuojama pagal einamųjų metų sausio 1 d. taikytus žemės verčių žemėlapius.

Nuomos sutartims, registruotoms VĮ Registrų centre, išsinuomotų valstybės žemės sklypų vertės perskaičiuojamos kas 3 metai Lietuvos Respublikos Vyriausybės 1999 m. vasario 24 d. nutarimu Nr. 205 nustatyta tvarka. Ši nuostata taip pat grindžiama Žemės įstatymo 9 straipsnio 13 dalyje.

Taikant 2023 metų sausio 1 d. žemės vertinimo modulį, žemės rinkos vertė Plungės rajono savivaldybėje, palyginti su 2022 metais, kilo visose žemės paskirtyse, t. y. žemės ūkio paskirties vidutiniškai 25,7 %, gyvenamųjų teritorijų 16,1 %, daugiabučių namų bendrijų 11,1 %, garažų bendrijų 9,8 %, komercinės paskirties objektų teritorijoms ir kitai žemei 20,4 %, pramonės ir sandėliavimo objektų teritorijos žemei 9,3 %. Sprendimo projekte siūloma Plungės rajono savivaldybės ribose visų paskirčių žemei taikyti tokius pat tarifus, o žemės ūkio paskirties žemei sumažinti 10 % ir taikyti 0,9 % tarifą. Sumažinus tarifą mokestis vidutiniškai už 1 ha būtų nuo 2,30 iki 4,73 Eur priklausomai nuo zonos.

Galimos teigiamos pasekmės: žemės nuomos mokesčio nuo žemės rinkos vertės mokėjimas paskatins efektyviau naudoti žemę, bus sudarytos sąlygos asmenims priimti neutralų sprendimą renkantis žemės naudojimo būdą (pirkti ar nuomoti žemę). Taip pat atsiranda galimybė Savivaldybei padidinti biudžeto įplaukas. Taikant žemės ūkio paskirčiai 0,9 % tarifą, papildomai surinktume 6 425,83 Eur pajamų.

Per 2022 metus buvo surinkta valstybinės žemės nuomos mokesčio ir delspinigių 204,8 tūkst. eurų, iš jų – juridinių asmenų – 129,3 tūkst. eurų, fizinių asmenų – 74,8 tūkst. eurų, delspinigių – 0,7 tūkst. eurų.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Sprendimo projekto lyginamojo varianto nėra.

**7. Sprendimo projekto antikorupcinis vertinimas.**

Vertinimas atliekamas vadovaujantis Lietuvos Respublikos korupcijos prevencijos įstatymo 8 str. 1 d. 18 punktu. Pažyma pridedama.

**8. Nurodyti, kieno iniciatyva sprendimo projektas yra parengtas.**

Plungės rajono savivaldybės administracijos Finansų ir biudžeto skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Paskelbti patvirtintą sprendimą Teisės aktų registre, Savivaldybės interneto svetainėje [www.plunge.lt](http://www.plunge.lt).

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *nenumatomas* | *nenumatomas* |
| *Finansams* | *Bus surinkta daugiau pajamų į Savivaldybės biudžetą* | *nenumatomas* |
| *Socialinei aplinkai* | *nenumatomas* | *nenumatomas* |
| *Viešajam administravimui* | *nenumatomas* | *nenumatomas* |
| *Teisinei sistemai* | *nenumatomas* | *nenumatomas* |
| *Kriminogeninei situacijai* | *nenumatomas* | *nenumatomas* |
| *Aplinkai* | *nenumatomas* | *nenumatomas* |
| *Administracinei naštai* | *nenumatomas* | *nenumatomas* |
| *Regiono plėtrai* | *nenumatomas* | *nenumatomas* |
| *Kitoms sritims, asmenims ar jų grupėms* | *nenumatomas* | *nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Finansų ir biudžeto skyriaus vyr. specialistė Lina Luotienė

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_**

(pareigos) (vardas, pavardė)